**A Friend in London** var en dansk rockegruppe fra Vostrup i Danmark. Bandet, også kjent under akronymet **AFIL**, ble dannet i 2005 av vokalist Tim Schou, gitarist Sebastian Vinther, bassist Aske Damm Bramming og trommeslageren Esben Svane. I 2011 vant gruppen Dansk Melodi Grand Prix med sangen «New Tomorrow», skrevet av Lise Cabble og Jakob Glæsner. De representerte Danmark i Eurovision Song Contest 2011 i Düsseldorf, der de endte på femteplass. Bandet ble oppløst i 2014.

Bakgrunn
--------

Medlemmene i A Friend in London møtte hverandre på Vostrup Efterskole ved Tarm i Vestjylland i 2003, og i 2005 dannet de bandet. Bandnavnet kom de på under en idédugnad. Bakgrunnen var at vokalist Tim Schou skulle til London for å fremføre noen sanger. I London skulle han overnatte hos en venn, og dermed dukket frasen «a friend in London» (*en venn i London*) opp. Medlemmene likte frasen og gjorde den til bandets navn.

I 2005 ga de ut sin første singel, «Thoughts of a Boheme». Danske P3 plukket opp bandet og spilte hyppig gruppens singel «Shoot Me», og danske TV2 brukte singelen «Dead Beat» i en tv-reklame-konkurranse.

Bandet turnerte siden hele Danmark, og bandets gjennombrudd kom i 2008, da de vant den europeiske delfinalen av den internasjonale musikkonkurransen Bodog Million Dollar Battle of the Bands. Gruppen nådde senere topp 10 i hovedkonkurransen i USA, med over 40 000 deltakende band fra hele verden. Dette resulterte i en spillejobb under den kanadiske musikkfestivalen North By NorthEast og en påfølgende rekke spillejobber i Canada. Blant annet spilte de på Canadas største bransjefestival Canadian Music Week og på frokost-tv-programmet *Breakfast TV*. To ganger turnerte de også i provinsen Ontario.

### Eurovision Song Contest 2011

A Friend in London deltok i Dansk Melodi Grand Prix i 2011 med sangen «New Tomorrow», skrevet av Lise Cabble og Jakob Glæsner. Sangen vant den danske finalen, og bandet fikk dermed representere Danmark i Eurovision Song Contest i Tyskland samme år. Vinnersangen ble siden møtt med en rekke plagiatanklager, men den fikk likevel delta i konkurransen med noen mindre justeringer.

I konkurransen endte bandet på en femteplass, men skapte kontroverser da frontfigur Tim Schou for åpent kamera ropte: «You know baby, I want to … I want to fuck you!». Kommentaren falt under avstemningen og var rettet mot Nederlands poengoppleser Mandy Huydts, som nettopp hadde avslørt at Nederlands toppoeng hadde gått til «New Tomorrow». Schou beklaget senere kommentaren og forklarte at han hadde blitt så glad at han ikke tenkte over hva han sa.

### Album og opphør

Bandet slapp sitt første album, *Unite,* 21. januar 2013. Foran albumslippet hadde A Friend in London vært oppvarmingsband for New Kids on the Block og Backstreet Boys under gruppenes europaturneer. Som følge av dette, deltok Howie Dorough fra Backstreet Boys på en nyversjon av «New Tomorrow». *Unite* hadde også med den kanadiske sangeren Carly Rae Jepsen på sporet «Rest from the Streets».

Originalbesetningen brøt opp i 2013, da Aske Damm Bramming, Esben Svane og Sebastian Vinther Olsen forlot bandet. Tim Schou holdt liv i bandet i ytterligere ett år, med Jesper Madsen, Johan Jørgensen og Thomas Duus som nye medlemmer. I 2014 ble bandet oppløst for godt.

Referanser
----------

1. ↑  «Calling A Friend … in London!». *eurovision.tv*. EBU. 22. september 2011. Besøkt 15. juli 2018.
2. ↑  A Friend in London website biography page Arkivert 2012-03-20, hos Wayback Machine.
3. ↑  «A FRIEND IN LONDON om musik og kærlighed | Vi Unge». *Vi Unge* **(dansk)**. Besøkt 15. juli 2018.
4. ↑  «Exclusive Interview: A FRIEND IN LONDON!». *popingcherry* **(engelsk)**. 24. august 2011. Besøkt 15. juli 2018.
5. ↑  «A Friend In London». *eurovision.tv*. EBU. Besøkt 15. juli 2018.
6. ↑  «Heavy plagiarism accusations towards A Friend In London’s entry». *EuroVisionary* **(engelsk)**. 27. februar 2011. Besøkt 15. juli 2018.
7. ↑  Danish Reaction at Eurovision Arkivert 2011-05-21, hos Wayback Machine.
8. ↑  Eurovision Backstage
9. ↑  «A Friend In London - Unite». *Discogs* **(engelsk)**. Besøkt 15. juli 2018.
10. ↑  «A Friend In London på tour med New Kids On The Block og Backstreet Boys - ShoutOutMusic.dk». *ShoutOutMusic.dk* **(dansk)**. 19. mars 2012. Besøkt 15. juli 2018.
11. ↑  «Backstreet Boys’ Howie D. joins A Friend In London for Dansk Melodi Grand Prix». *EuroVisionary* **(engelsk)**. 18. januar 2012. Besøkt 15. juli 2018.
12. ↑  «Carly Rae Jepsen Duets With A Friend in London on ‘Rest From the Streets’». *PopCrush* **(engelsk)**. Besøkt 15. juli 2018.

Eksterne lenker
---------------

* (en) A Friend in London på Discogs Rediger på Wikidata

* (en) A Friend in London på MusicBrainz Rediger på Wikidata

* (en) A Friend in London på Spotify Rediger på Wikidata

* (en) A Friend in London på Songkick Rediger på Wikidata

* (en) A Friend in London på Last.fm Rediger på Wikidata
* A Friend in London på Twitter Rediger på Wikidata

* A Friend in London på Facebook Rediger på Wikidata

| Utmerkelser og prestasjoner |
| --- |
|
| Forgjenger :**Chanée og N'evergreen med«In a Moment Like This»**

 | **Danmark i Eurovision Song Contest**2011 | Etterfølger :**Soluna Samay med«Should've Known Better»** |

|  |  |
| --- | --- |
| Oppslagsverk/autoritetsdata | Store Danske Encyklopædi **·** MusicBrainz **·** Discogs
 |